DOICIMÉAD INMHEÁNACH OIBRE DE CHUID AN CHOIMISIÚIN

ACHOIMRE FEIDHMIÚCHÁIN AR AN MEASÚNÚ TIONCHAIR Doiciméad a ghabhann leis an

TOGRA LE HAGHAIDH RIALACHÁIN Ó PHARLAIMINT NA hEORPA AGUS ÓN gCOMHAIRLE lena mbunaítear Córas do Thaistealaithe Cláraithe

Doiciméad Inmheánach Oibre de chuid an Choimisiúin Eorpaigh is ea an doiciméad seo chun críocha faisnéise. Ní maítear gurb ionann é agus seasamh oifigiúil an Choimisiúin ar an gceist seo é, ná ní dhéantar aon tuar ar sheasamh mar é.

1. Sainiú na faidhbe

De réir na sonraí cuimsitheacha is déanaí arna soláthar ag na Ballstáit, déanadh 669 milliún trasnú teorann sheachtraí sa bhliain 2009, 675 milliún in 2010 agus 700 milliún sa bhliain 2011, lena n-áirítear saoránaigh den AE agus náisiúnaigh tríú tíortha. Tá líon na dtrasnuithe teorann ag na pointí trasnaithe teorann is mó agus is gnóthaí tar éis méadú agus leanfaidh siad sa treo seo sa todhchaí. Beidh bainistiú éifeachtúil agus éasca ar shreabha méadaithe paisinéirí ag pointí trasnaithe na dteorainneacha seachtracha ina dhúshlán ag formhór na mBallstát.

Foráiltear le dlí an AE go ndéanfar seiceálacha córasacha ag teorainneacha seachtracha Schengen ar gach taistealaí (ar a mbealach isteach agus amach araon). De ghnáth déantar seiceálacha críochnúla ar náisiúnaigh tríú tíortha, agus seiceálacha íosta ar shaoránaigh an AE agus orthu siúd a bhfuil ceart saorghluaiseachta acu[1]. Mar sin féin, d'fhéadfaí cur síos a dhéanamh ar rialacha reatha do náisiúnaigh tríú tíortha mar rialacha a oireann do gach duine de thairbhe go mbaintear feidhm as na seiceálacha céanna beag beann ar aon difríochtaí atá ann maidir le riosca mar a bhaineann sé le taistealaithe difriúla nó minicíocht a gcuid taistil.

Is féidir seiceálacha teorann ar shaoránaigh an AE a uathoibriú, bunaithe ar an reachtaíocht atá ann faoi láthair, má tá ríomhphas ina seilbh acu. Mar sin féin, ní féidir é seo a dhéanamh i gcás náisiúnach tríú tíortha gan an creat dlíthiúil a athrú agus clár sonrach a bhunú chun trasnuithe teorann a éascú do náisiúnaigh tríú tíortha. Is náisiúnaigh tríú tíortha iad 26,5 % de na taistealaithe a thrasnaíonn teorainneacha seachtracha an AE – mórán acu ag trasnú na teorann roinnt uaireanta sa bhliain, nó fiú roinnt uaireanta sa tseachtain. D'fhéadfaí éascaíocht na dtrasnuithe teorann agus acmhainn thríchur na bpointí trasnaithe teorann a fheabhsú go mór fiú mura gcláródh ach céatadán beag de thaistealaithe tríú tíortha a thaistealaíonn go minic leis an gClár do Thaistealaithe Cláraithe (RTP).

Moladh sa mheasúnú tionchair roimhe seo a bhí ag gabháil leis an dTeachtaireacht ón gCoimisiún sa bhliain 2008 dar teideal Preparing the next steps in border management in the European Union[2] (Na chéad chéimeanna eile a ullmhú maidir le bainistíocht teorainneacha san Aontas Eorpach) go mbunófaí Clár do Thaistealaithe Cláraithe do thaistealaithe náisiúnta tríú tíortha a thaistealaíonn go minic agus a ndearnadh réamh-ghrinnfhiosrúchán orthu. Bhí plé sa Teachtaireacht ón gCoimisiún a foilsíodh sa bhliain 2011 maidir leis na roghanna éagsúla agus an bealach chun cinn[3]. Déantar scrúdú sa mheasúnú tionchair reatha seo ar na roghanna éagsúla chur chun feidhme le teacht ar an mbealach is fearr leis an RTP a chur chun feidhme. Ach, déantar anailísiú ar thionchar an RTP ina iomláine bunaithe ar roghanna sonracha.

2. Anailís ar choimhdeacht

Faoi Airteagal 74, 77(2)(b) agus Airteagal 77(2)(d) den Chonradh ar Fheidhmiú an Aontais Eorpaigh, tá cumhacht ag an Aontas bearta a ghlacadh i ndáil leis na seiceálacha ar dhaoine agus le faireachán éifeachtúil a dhéanamh ar thrasnú teorainneacha seachtracha.

Is soiléir go bhfuil gá le hidirghabháil ar leibhéal Eorpach. Ní féidir le haon Bhallstát ina aonar RTP a bhunú lena gcuirfear seiceálacha teorann éascaithe ar fud Bhallstáit Schengen. Bheadh tionchar ag an gcinneadh a dhéanfadh Ballstát amháin rochtain a cheadú ar RTP ar fud an AE ar thíortha Schengen ar fad agus is gá dá bhrí sin é a rialú ar leibhéal an AE. Aon bheartas a bheadh bainteach le rialú teorann níorbh fholáir iad a bheith i bhfeidhm i limistéar Schengen gan rialuithe inmheánacha teorann, limistéar lena n-áirítear san am i láthair na Ballstáit go léir seachas an Rómáin, an Bhulgáir, an Chipir, an Ríocht Aontaithe agus Éire agus ceithre thír Eorpach eile (an Ioruaidh, an Íoslainn, an Eilbhéis agus Lichtinstéin). Tá na stáit i Schengen tiomanta do chomhtheorainneacha an AE a chothabháil agus comhchaighdeáin do rialuithe teorann. Is ag teorainn sheachtrach amháin a déantar seiceálacha, ina dhiaidh sin féadfaidh an taistealaí taisteal faoi shaoirse laistigh de limistéar Schengen. Tá sé ríthábhachtach do shlándáil inmheánach limistéar Schengen gur ar leibhéal an AE a déantar gach cinneadh maidir le rialacha ceangailteacha a bhaineann le rialú teorann.

Dá bhrí sin, ní féidir leis na Ballstáit ina n-aonar an cuspóir sin a bhaint amach go leordhóthanach agus is féidir é a bhaint amach ar bhealach níos fearr ar leibhéal an Aontais.

Breisluach an AE

Is gá an RTP a chur chun feidhme ag pointí trasnaithe teorann seachtraí uile an AE agus beidh impleachtaí aige seo ar acmhainní garda teorann thíortha Schengen uile. Áirithítear leis an EU-RTP go mbeidh cur chuige coiteann ag an AE i leith an RTP bunaithe ar chomhreachtaíocht agus ráthaítear ar an gcaoi sin go leanfar de na rialacha céanna a chur i bhfeidhm ag teorainneacha uile Schengen. I gcás taistealaithe tríú tíortha, ciallaíonn sé sin go bhfuil an RTP ar fáil dóibh ag pointí trasnaithe teorann Schengen go léir gan grinnfhiosrúchán ar leith bheith déanta ag tír Schengen eile. Is ionann sin is a rá go bhféadfaidh duine a ndearna Ballstát amháin grinnfhiosrúchán air tairbhe a bhaint as éascú agus é ag trasnú teorainneacha seachtracha aon Bhallstáit eile. Ní bheadh sé seo indéanta gan chomhrialacha.

3. Cuspóirí Thionscnamh an AE

Seo a leanas cuspóirí ginearálta an RTP:

· Trasnú na dteorainneacha seachtracha a dhéanann náisiúnaigh tríú tíortha a éascú;

· An leibhéal slándála reatha a chothabháil mar atá.

Seo a leanas na cuspóirí sonracha:

· Rochtain ar an RTP a chur chun cinn i gcás catagóirí áirithe náisiúnach tríú tíortha a thaistealaíonn go minic agus a ndearnadh réamh-ghrinnfhiosrúchán orthu;

· Áirithiú go dtugtar cosaint do chearta bunúsacha Thaistealaithe Cláraithe, go háirithe a sonraí pearsanta;

· Idirdhealú idir ghrúpaí difriúla taistealaithe a sheachaint.

Seo a leanas na cuspóirí oibríochtúla:

· Chun an t-am agus an costas a bhaineann le trasnuithe teorann do thaistealaithe a thaistealaíonn go minic a laghdú agus acmhainn thríchur na bpointí trasnaithe teorann a mhéadú. Níor cheart go dtógfadh seiceálacha teorann ar Thaistealaithe Cláraithe níos mó ná 20‑40 soicind ar an meán.

· Chun faoiseamh 25% a thabhairt do na hacmhainní rialaithe teorann ón ualach oibre a ghabhann le seiceáil gluaiseachtaí teorann taistealaithe a thaistealaíonn go minic a ndearnadh réamh-ghrinnfhiosrúchán orthu agus beifear in ann díriú isteach níos fearr ar thaistealaithe a raibh riosca níos airde ag baint leo[4] a sheiceáil agus/nó freastal ar thaistealaithe eile.

4. roghanna beartas

Sainaithníodh cúig roghanna beartais atá nasctha le cur chun feidhme an RTP le linn an chomhairliúcháin le geallsealbhóirí. Tá sainmhíniú déanta anois ar fíorchéimeanna phraiticiúla chur chun feidhme maidir le gach ceann de na cúig roghanna beartais seo. Maidir le Rogha beartais 1 "iarratas ar RTP a thaisceadh", tá an forogha is fearr chomh soiléir agus chomh follasach sin agus roghnaíodh iarratas a thaisceadh ag aon phointe trasnaithe teorann seachtraí agus ag aon consalacht de chuid aon Bhallstát gan a thuilleadh anailíse. Seo a leanas na ceithre roghanna beartais eile agus a bhforoghanna mar seo a leanas:

4.1. Rogha beartais 2: Stóráil sonraí

4.1.1. RTP bunaithe ar shonraí atá stóráilte i ndearbhán eile[5] (forogha 2a)

4.1.2. RTP bunaithe ar shonraí atá stóráilte i mbunachar sonraí láraithe (forogha 2b)

4.1.3. RTP bunaithe ar shonraí atá stóráilte i ndearbhán eile i gcomhcheangal le stór (forogha 2c)

4.2. Rogha beartais 3: Critéir ghrinnfhiosrúcháin

4.2.1 Mar an gcéanna lena bhfuil i bhfeidhm maidir le sealbhóirí víosa dul isteach iolrach (bunaithe ar dhlí reatha an AE) (forogha 3a)

4.2.2 Grinnfhiosrúchán níos críochnúla le critéir bhreise (forogha 3b)

4.2.3 Forogha a fágadh ar leataobh: Rannpháirtíocht tríú tíortha sa ghrinnfhiosrúchán (forogha 3c)

4.3. Rogha beartais 4: Uathoibriú seiceálacha teorann do Thaistealaithe Cláraithe

4.3.1. Go hiomlán uathoibrithe (forogha 4a)

4.3.2. Leathuathoibrithe (forogha 4b)

4.4. Rogha beartais 5: Táille iarratais

4.4.1 Táille de 20 EUR (forogha 5a)

4.4.2 Gan táille (forogha 5b)

5. Measúnú tionchair

Tábla 1 – Measúnú ar na roghanna beartais*)

Roghanna beartais agus foroghanna beartais || Chun trasnú na dteorainneacha seachtracha a dhéanann náisiúnaigh tríú tíortha a éascú; || An leibhéal slándála reatha a chothabháil mar atá || Costais || Cearta bunúsacha a chosaint

Rogha 0 Bonnlíne || 0 || 0 || 0 || 0

Rogha 2 Sonraí stóráilte i ndearbhán (2a) || √√√ || √√ || -√√ || -√

Sonraí stóráilte i mbunachar sonraí láraithe (2b) || √√√√ || √√√ || -√√ || -√√√

Sonraí (aitheantóir uathúil) atá stóráilte i ndearbhán agus (aitheantóir uathúil, sonraí bithmhéadracha agus sonraí ón iarratas) i Stór Lárnach (2c) || √√√ || √√√ || -√√√ || -√

Roghanna 3 agus 4**) An grinnfhiosrúchán céanna a dhéantar ar shealbhóirí víosa dul isteach iolrach, trasnú teorann iomlán uathoibrithe || √√√√ || √ || -√ || 0

An grinnfhiosrúchán céanna a dhéantar ar shealbhóirí víosa dul isteach iolrach, trasnú teorann leathuathoibrithe || √ || √√ || -√ || 0

Grinnfhiosrúchán níos críochnúla, trasnú teorann iomlán uathoibrithe. || √√√ || √√ || -√√ || -√√

Grinnfhiosrúcháin níos críochnúla, trasnú teorann leathuathoibrithe || √ || √√√ || -√√√ || -√√

Rogha 5 Táille iarratais EUR 20/10 (5a) || √√ || - || 0 || -

Gan táille iarratais ar bith (5b) || √√√ || - || -√√√ || -

*) Níl na trí foroghanna de rogha beartais 1 (iarratas ar RTP a thaisceadh) san áireamh i dtábla 1 toisc go bhfuil cur síos déanta cheana ar rogha na tosaíochta i dtús chaibidil 4.

**) tá tionchar na bhforoghanna maidir le rogha beartais 3 agus 4 (critéir ghrinnfhiosrúcháin agus uathoibriú ar rialú teorann), sa chiall is nach féidir measúnú a dhéanamh ar thionchar na bhforoghanna maidir le grinnfhiosrúchán gan rogha na tosaíochta a bheith ar eolas i ndáil le huathoibriú, nó a mhalairt. Dá thoradh sin comhcheanglaíodh na ceithre foroghanna a bhí ar fáil (3a, 3b, 4a, 4b) ón dá rogha beartais mar cheithre athrúchán féideartha, agus déantar measúnú ar thionchar na gceithre athrúchán ar bhealach comhtháite.

6. Comparáid na roghanna

Stóráil sonraí

Rannchuidíonn gach ceann de na trí foroghanna go mór leis na cuspóirí a bhaint amach mar a shainmhínítear agus tá siad ag luí go hiomlán le beartas teorann an AE: ní laghdaítear slándáil agus cosc ar inimirce mírialta le linn an trasnaithe teorann, agus ag an am céanna treisítear oscailteacht an AE i leith an domhain agus cuirtear lena chumas teagmhálacha trasteorann daoine le daoine, trádáil agus malartú cultúrtha a éascú. Bheadh an clár mar an gcéad cheann ar domhan atá oscailte do gach tríú tír, agus atá inoibrithe ar fud roinnt stát , sa chás seo ar fud limistéar Schengen ar fad. Sa chomhthéacs seo, d'fhéadfaí a rá go bhfuil an Eoraip chun cinn ag tabhairt sampla don chuid eile don domhan.

Tá infheictheacht i gceist leis an bhforogha dearbhánbhunaithe agus cuirtear faoi smacht imní i dtaobh cosaint sonraí. Tá an forogha atá bunaithe ar RTP láraithe níos sláine agus is amhlaidh gurb é is éasca a chur chun feidhme ag an bpointe trasnaithe teorann. Baineann frithchothromaíocht leis an dara ceann acu, toisc an gá atá le córas láraithe nua a fhorbairtí ina bhfuil na sonraí go léir ar fáil agus inchuardaithe.

D'fhéadfaí féachaint ar an forogha bunaithe ar chóras na ndearbhán/an stóir lárnaigh mar hibrideach idir an dá fhorogha thuas, ag comhcheangal a mbuanna ar leith. Íoslaghdaíonn sé úsáid sonraí pearsanta i gcóras AE agus seachnaítear príomh-mhíbhuntáistí slándála an chórais dearbhánbhunaithe leis. Cuirtear ar fáil leis, áfach, an comhtháthú is casta sa phróiseas rialaithe teorann , toisc go dtugtar isteach fíorú dearbhán mar aon leis an bhfíorú le stór lárnach.

Critéir ghrinnfhiosrúcháin agus uathoibriú ar rialú teorann

Léiríodh leis an measúnú gur beag tionchar dáiríre a bhíonn ag próiseas grinnfhiosrúcháin níos déine ar shlándáil na seiceála teorann féin, agus go bhfuil éascú ar thrasnuithe teorainneacha maidir le rialuithe teorainneacha leathuathoibrithe rótheoranta le haon fhiúntas a chruthú. De bhreis ar an méid sin, mhéadófaí go mór ar chostais riaracháin na mBallstát le próiseas grinnfhiosrúcháin níos déine agus bheadh éifeacht shuntasach aige ar chosaint ceart bunúsach.

Táille iarratais

Réiteofar costais riaracháin na mBallstát a eascróidh ó iarratais a scrúdú ach táille EUR 20.00 a thabhairt isteach. Cur chuige a bheadh comhsheasmhach chomh maith leis an gcur chuige a roghnaíodh maidir le cóireáil iarratas ar víosa. Níl aon forogha lena gcumhdaítear táille a ráthódh níos fearr líon mór rannpháirtithe sa chlár. Taobh diúltach a ghabhfadh leis an rogha seo is ea go mbeadh mórán iarratas neamhcháilithe á gcur isteach.

7. Rogha na tosaíochta

Iarratas ar RTP a thaisceadh

Is léir i gcás rogha beartais 1 go ráthófaí líon mór rannpháirtithe sa chlár dá gceadófaí don taistealaí an áit is fearr dar leo a roghnú le hiarratais a thaisceadh, agus dá thoradh sin chuideofaí le Ballstáit a sreabha paisinéirí a bhainistiú ag na pointí trasnaithe teorann seachtraí. Dá bhrí sin, is é iarratas ar RTP a thaisceadh forogha na tosaíochta ag aon phointe trasnaithe teorann agus ag aon chonsalacht de chuid Ballstát. Is soiléir go bhfuil an chostéifeachtacht is fearr ag gabháil leis an bhforogha seo agus luíonn sé go hiomlán le beartas reatha teorann agus víosaí.

Stóráil sonraí

Is deacra rogha na tosaíochta a shainaithint maidir le rogha beartais 2 mar a thaispeántar i gcaibidil 6. Tá iomlán na scórála nach mór cothrom ag gach forogha acu maidir le rogha beartais 2, ach is amhlaidh a léirítear laigí ar leith atá ag gach ceann acu: léirítear ceisteanna suntasacha slándála leis an bhforogha dearbhánbhunaithe, léirítear ceisteanna i dtaobh cearta bunúsacha le forogha an bhunachair sonraí láir, agus ceisteanna suntasacha costais le forogha chóras na ndearbháin/an stóir lárnaigh. Ach, léirítear san anailís costais‑sochair, go gcúiteofar sa bhfadtréimhse agus go hiomlán na costais aon uaire níos airde agus na costais bhliantúla oibríochtúla a ghabhann le forogha chóras na ndearbháin/an stóir lárnaigh le buntáistí eacnamaíocha an RTP mar rud iomlán do na Ballstáit. Dá bhrí sin, is í seo forogha na tosaíochta maidir le rogha beartais 2. Foráiltear do chothromaíocht chomhréireach idir slándáil, éascú agus cosaint sonraí leis an bhforogha seo. Ní bheadh na sonraí a stóráiltear i stór lárnach ar fáil do ghardaí teorann ach amháin nuair a dhéantar iarratas a mheasúnú, rochtain ar an RTP a athnuachan/chúlghairm, más amhlaidh a chailltear nó a ghoidtear dearbhán nó má tharlaíonn fadhbanna le trasnuithe teorann Taistealaithe Cláraithe a éascú. Faisnéis faoi amas/gan amas a bheith ann amháin a bheidh á fáil ag na ngarda teorann agus é/í i mbun seiceálacha teorann. Cuirtear "príobháideachas de bhun tola" chun feidhme leis an rogha seo.

Critéir ghrinnfhiosrúcháin agus uathoibriúchán

Is léir i gcás rogha beartais 3 agus 4 go bhfuil an tionchar is mó ar éascú trasnuithe teorann taistealaithe cláraithe le fáil ó na critéir ghrinnfhiosrúcháin chéanna a úsáidtear i gcás víosaí dul isteach iolracha a chomhcheangal le rialú teorann atá iomlán uathoibrithe. Ina theanta sin, tugtar cur chuige atá cothromaithe maidir le slándáil agus maidir le cearta bunúsacha a chosaint. Is é an cur chuige is lú costas freisin agus na costais a bhaineann le nós imeachta grinnfhiosrúcháin níos déine agus rialú teorann leathuathoibrithe a chur san áireamh.

Is ceart a thuiscint, áfach, chun rialú teorann atá iomlán uathoibrithe a chur chun feidhme is gá Córas Isteach/Amach a fhorbairt agus a chur chun feidhme go comhthreomhar leis, lena bhféadfaí clárú leictreonach ar dhátaí isteach agus amach gach taistealaí, lena n-áirítear iadsan atá ina mbaill de Thaistealaithe Cláraithe, a chur in áit na hoibleagáide stampála.

Táille iarratais

Maidir le rogha beartais 5 tá sé réasúnta go mbeadh táille EUR 20/EUR 10 ag gabháil leis an RTP lena gclúdófaí costais riaracháin a bhainfeadh le iarratais a scrúdú, a shocrófaí ar leibhéal nach gcuirfeadh iarratasóirí féideartha ó dhoras.

Mar achoimre, tá rogha na tosaíochta comhdhéanta de na nithe seo a leanas:

· Iarratais a thaisceadh ag consalachtaí chomh maith le pointí trasnaithe teorann;

· Comhcheangal a dhéanamh idir dearbhán agus stóráil láraithe de shonraí bithmhéadracha dí-ainmnithe de gach iarratasóir agus na sonraí ó iarratas;

· Na critéir ghrinnfhiosrúcháin chéanna a chur i bhfeidhm mar a sainmhínítear i ndlí an AE do víosaí dul isteach iolracha;

· Rochtain a thabhairt do Thaistealaithe Cláraithe ar phróiseas rialaithe teorann atá iomlán uathoibrithe;

· Táille EUR 20 a ghearradh ar gach iarratas ar an gclár do Thaistealaithe Cláraithe. Ach, ghearrfaí táille laghdaithe (EUR 10) i gcás ina mbeadh iarratas ar víosa agus iarratas ar RTP á scrúdú ag an am céanna bunaithe ar na doiciméid tacaíochta céanna.

Comhlíonfaidh rogha na tosaíochta an reachtaíocht ábhartha go hiomlán mar a bhaineann le cosaint sonraí pearsanta, go háirithe na prionsabail i ndáil le cosaint sonraí agus na ceanglais maidir le riachtanas, comhréireacht, teorannú de réir cuspóra agus cáilíocht sonraí. agus gach cosaint agus gach meicníocht a bheith curtha ar bun le cearta bunúsacha taistealaithe aonair a chosaint go héifeachtacht agus go háirithe a saol príobháideach agus a sonraí pearsanta a chosaint. Is gá foireann agus náisiúnaigh tríú tíortha a chur ar an eolas maidir leis na cearta seo.

Costais agus tacaíocht airgeadais

Is é EUR 43 milliún an t‑iomlán measta aon uaire a bheadh ar rogha na tosaíochta an RTP, chun go bhforbródh an Ghníomhaireacht páirt láraithe , agus an tsuim sin a scaipeadh thar 2-3 bliana agus bheadh meánchostas bliantúil de EUR 20 milliún sa bhliain ar chothabháil/oibriúcháin. Bheadh EUR 164 milliún mar chostas iomlán aon uaire ar Bhallstáit lena mbonneagar féin a fhorbairt agus a thógáil, agus é sin a scaipeadh thar 2-3 bliana agus bheadh meánchostas bliantúil de EUR 81 milliún sa bhliain ar chothabháil/oibriúcháin. Tá na costais riaracháin san áireamh sna costais thuasluaite cé is moite de na costais ar na hiarratais féin a scrúdú. D'athródh na costais uathoibriúcháin go mór ag brath ar líon na ngeata uathoibrithe a chuirfí chun feidhme.

Chúiteofaí na costais phearsanra agus na costais infheistíochta a ghabhfadh le bunú agus cothabháil an RTP laistigh de fhráma ama réasúnta i riocht achmhainní pearsanra fuascailte agus praghas níos ísle aonaid ar gach seiceáil teorann.

Áirítear ar an togra ón gCoimisiún don chéad chreat airgeadais ilbhliantúil eile togra EUR 4.6 billiún don Chiste Slándála Inmheánaí don tréimhse 2014-2020. Sa togra, cuirtear EUR 1.1 billiún i leataobh mar shuim tháscach chun Córas Isteach/Amach a fhorbairt agus chun RTP a fhorbairt ar an mbonn tuisceana nach gcuirfear tús leis na costais roimh 2015. De bhreis air sin, lasmuigh de raon feidhme an Chiste Slándála Inmheánaigh, tá EUR 822 milliún curtha i leataobh ar mhaithe le bainistiú na gcóras mórscála TF atá ann cheana (Córas Faisnéise Schengen II, Córas Faisnéise Víosaí agus EURODAC).[6] Beartaíonn an Coimisiún cúraimí chur chun feidhme na gcóras seo a thabhairt don Ghníomhaireacht. D'áiritheodh tacaíocht airgeadais a chur ar fáil do chostais náisiúnta forbartha nach gcuirfidh imthosca deacra eacnamaíocha ar an leibhéal náisiúnta na tionscadail i mbaol nó moill a chur orthu.

Ní chuirfí aon chostas ar thríú tíortha de thoradh chur chun feidhme an RTP. Tar éis glacadh féideartha an RTP, cuirfear tríú tíortha ar an eolas go foirmeálta maidir leis an meicníocht éascúcháin agus go bhféadfadh a saoránaigh iarratas a dhéanamh ar rochtain ar an RTP.

8. faireachán agus meastóireacht

Áiritheoidh an tÚdarás Bainistíochta (an Ghníomhaireacht) go mbeidh córais ar bun le faireachán a dhéanamh ar fheidhmiú an RTP i ndáil leis na príomhchuspóirí beartais. Ina theannta sin, soláthróidh an Coimisiún meastóireacht fhoriomlán ar an RTP. Léirítear táscairí féideartha leis an measúnú tionchair chun faireachán a dhéanamh ar conas mar atá na cuspóirí á gcomhlíonadh. Is iad an stór RTP agus na córais Rialaithe Teorann Uathoibrithe na príomhfhoinsí faisnéise.

[1] IO L 158, 30.04.2004.

[2] SEC(2008) 154, 13.02.2008.

[3] COM (2011) 680 final.

[4] Níl dhéanfar taistealaithe a mheas a mbíonn beartaithe acu gan dul isteach sa RTP, agus ní fhéachfar orthu, de thoradh iad a bheith rannpháirteach sa RTP, mar thaistealaithe a raibh riosca níos airde ag baint leo.

[5] I gcomhthéacs RTP, is féidir cur síos a dhéanamh ar dhearbhán mar ghléas fisiciúil a tugtar don úsáideoir údaraithe chun a chéannacht / a céannacht a chruthú go leictreonach. Gníomhaíonn an dearbhán mar eochair leictreonach chun rochtain a fháil ar rud, sa chás seo ar an gcóras Rialú Teorann Uathoibrithe.

[6] COM (2011) 750 final.